******

**Republika e Kosovës**

**Republika Kosovo - Republic of Kosovo**

Qeveria - Vlada – Government

Ministria e Inovacionit dhe Ndërmarrësisë

Ministarstvo za Inovacije i Prudeztništvo - Ministry of Innovation and Entrepreneurship \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Në mbështetje të nenit 53 të Ligjit Nr.03/L-048, për Menaxhimin e Financave Publike dhe Përgjegjësive, nenit 38, paragrafit 6, të Rregullores nr.09/2011, për punë të Qeverisë së Republikës së Kosovës, si dhe nenit 8, paragrafit 1, nën paragrafit 1.4, të Rregullores Nr.02/2011, për Fushat e Përgjegjësisë Administrative të Zyrës së Kryeministrit dhe Ministrive dhe Rregulloren (QRK) Nr.15/2017 për ndryshimin dhe plotësimin e Rregullores Nr. 02/2011 për fushat e përgjegjësisë administrative të Zyrës së Kryeministrit dhe Ministrive, e ndryshuar dhe e plotësuar me Rregulloren Nr. 07/2011, dhe Rregulloren 14/2017, nxjerr:

**DRAFT UDHËZIMIN ADMINISTRATIV (MIN) NR. 00/2018 PËR NDARJEN E MJETEVE FINANCIARE NGA KATEGORIA EKONOMIKE E SUBVENCIONEVE DHE TRANSFEREVE**

**Neni 1**

**Qëllimi**

1. Me këtë Udhëzim Administrativ përcaktohen kriteret për ndarjen e subvencioneve dhe transfereve, mënyra e aplikimit dhe procedurat e ndarjes së mjeteve nga buxheti i Ministrisë së Inovacionit dhe Ndërmarrësisë nga kategoria ekonomike e subvencioneve dhe transfereve.

**Neni 2**

**Fushëveprimi**

1. Ky Udhëzim zbatohet për çdo lloj të Shoqërisë Tregtare vendore dhe ndërkombëtare të regjistruar në Republikën e Kosovës, çdo person fizik dhe start-upe (biznese fillestare), në tekstin e mëtejmë-Aplikuesi, me të cilët Ministria lidh marrëveshje për realizimin e projekteve, të cilat i konsideron të një rëndësie të veçantë për realizimin e objektivave strategjike të saj.
2. Ky udhëzim përjashton OJQ-të. Për subvencionimin e kësaj kategorie vlejnë dispozitat e Rregullores Nr.04/2017 Mbi Kriteret, Standardet dhe Proceduarat e Financimit Publik të OJQ-ve.

**Neni 3**

**Përkufizimet**

1. Për qëllimet e këtij udhëzimi përkufizimet në vazhdim kanë këtë kuptim:

1.1. Aplikues - Çdo lloj i Shoqërisë Tregtare të regjistruar në Kosovë sipas Ligjit përkatës për Shoqëri Tregtare, person fizik i cili aplikon për përkrahje në MIN dhe start-up (biznese fillestare);

1.2. Ministria – Ministria e Inovacionit dhe Ndërmarrësisë;

1.3. ZKA - Zyrtari Kryesor Administrativ.

1.4. Person fizik – nënkupton individin që aplikon për përkrahje financiare për idetë inovative, në përputhje me objektivat dhe fushë veprimtarinë e MIN;

1.5. Star-upe (bizese fillestare) – nënkupton ide inovative biznesore që kalojnë nga faza e para-inkubimit deri në aprovim si ide me potencial për efekte ekonomike;

1.6. Subvencion - nënkupton të gjitha transferet e njëanshme të pakthyeshme për personat fizik dhe juridik të cilat bazohen në marrëveshje apo vendim të nënshkruar në mes përfituesit dhe MIN.

1.7. Grante – nënkupton shumën e caktuar të parave të cilat transferohen një personi fizik dhe juridik për realizimin e një qëllimi të caktuar, ku specifikohet paraprakisht në detaje mënyra e shpenzimit të parave.

**Neni 4**

**Format e subvencioneve dhe transfereve**

1. Aplikuesi përfitues i subvencioneve dhe transfereve sipas këtij Udhëzimi, përkrahet me para të gatshme, të cilat palës i transferohen përmes transferit bankar.

**Neni 5**

**Subvencionet dhe grantet**

1. Subvencionet dhe grantet për personin fizik, juridik dhe start-up të përcaktuar me këtë rregullore, realizohen sipas Marrëveshjes së Mirëkuptimit të arritur në mes MIN-së dhe përfituesit, si dhe vendimit të përfaqësuesit të MIN.
2. Subvencionet dhe grantet ndahen nga linja buxhetore, kategoria për subvencione dhe trasfere.
3. Varësisht prej nevojave të paraqitura, subvencionet për personat fizik, juridik dhe start-up, mund të realizohen me Marrëveshje Mirëkuptimi dhe thirrje publike apo konkurse për projekt-propozime.
4. Subvencionet dhe grantet ndahen në mënyrë periodike dhe ad-hoc sipas nevojës.

**Neni 6**

**Përkrahja me subvencione**

1. Subvencione mund të përfitojnë personat fizik, çdo lloj i Shoqërisë Tregtare të regjistruar në Kosovë sipas Ligjit përkatës për Shoqëri Tregtare dhe start-up për përfaqësim në një ngjarje, aktiviteti i të cilit ndërlidhet drejtpërdrejtë me fushë veprimtarinë e MIN-it.

**Neni 7**

**Shumat e përfitimit me subvencione dhe grante**

1. Shumat e përfitimit me subvencione dhe grante për personat fizik, personat juridik dhe start-up mund të caktohet:
   1. Pas vlerësimit të kërkesës apo projekt-propozimit nga komisioni përkatës;
   2. Me rastin e thirrjes publike apo konkursit publik për aplikim;
   3. Me rastin e zbatimit të programeve dhe projekteve të bashkëfinancimit me komunat, ndërmarrjet publike, donatorët dhe organizatat ndërkombëtare, shuma e subvencioneve dhe granteve përcaktohet me marrëveshje mirëkuptimi.

**Neni 8**

**Vizibiliteti i Ministrisë në Projektet e financuara**

RREGULLAT E VIZIBILITETIT

Stema e Republikës së Kosovës se bashku me emrin e Ministrisë duhet të vendoset në të gjitha aktivitetet të cilat janë të financuara ose të bashkëfinancuara nga buxheti i kësaj ministrie, konkretisht, Stema e Republikës se Kosovës se bashku me emrin e Ministrisë duhet të vendoset në:

• Komunikatë për medie

• Konferencë për medie

• Fletëpalosje

• Broshura

• Gazeta elektronike

• Faqe të internetit

• Pllakë përkujtimore

• Baner

• Vetura dhe pajisje tjera

• Materiale promovuese

• Fotografi

• Produksione audio-vizuele

• Aktivitete publike

• Fushata informuese

**Neni 9**

**Kriteret e përgjithshme dhe dokumentet për aplikim**

1. Aplikuesi i cili aplikon për subvencione dhe transfere në Ministri, duhet të jetë i regjistruar në Republikën e Kosovës sipas legjislacionit në fuqi:
   1. Personat fizik të cilët aplikojnë për përkrahje financiare, duhet të jenë shtetas të Republikës së Kosovës, përjashtimisht përfitues mund të jenë edhe shtetasit e huaj në rastet e caktuara sipas legjislacionit në fuqi.
2. Me rastin e aplikimit, subjektet duhet të paraqesin:

2.1.Certifikatën e regjistrimit të biznesit me të gjitha informatat përcjellëse sipas kërkesave të legjislacionit në fuqi në Republikën e Kosovës;

2.2.Certifikatën e Numrit fiskal (nuk aplikohet për bizneset të cilat numrin e regjistrimit të biznesit dhe numrin fiskal e kanë në një Certifikatë);

2.3.Vërtetim tatimor me të cilën vërtetohet se Aplikuesi nuk ka borxhe aktuale tatimore të pashlyera apo obligime tjera tatimore, ose është në marrëveshje për shlyerjen e borxhit me ATK;

2.4.Kopjen e letërnjoftimit të personit/ve ne emër të cilit/ve është i regjistruar Aplikuesi;

2.5.Dëshmi nga Aplikuesi se nuk është në falimentim ose nën administrim të dhunshëm gjyqësor të lëshuar nga Gjykata Themelore – kërkohet origjinali, jo me i vjetër se 30 ditë.

2.6. Dëshminë e xhirollogarisë aktive të Aplikuesit në njërën prej bankave të licencuara nga Banka Qendrore e Kosovës;

2.7.Gjendjen e xhirollogarisë bankare të Aplikuesit për vitin e fundit. Për Aplikuesit e sapo themeluara kjo nuk është e aplikueshme;

2.8.Projekt-propozimin që përfshin: qëllimin, aktivitetet e projektit, koston financiare si dhe planin kohor të realizimit të projektit, dhe strukturën organizative të Aplikuesit;

2.9.Të mos ketë pranuar mjete nga burimet tjera të financimit për të njëjtat aktivitete, ( e dëshmuar me deklaratë nën betim);

2.10.Të kenë kryer të gjitha detyrimet nga mbështetja financiare paraprake, nëse kanë përfituar nga burimet publike të financimit nga MIN për dy vitet e fundit, (e dëshmuar me deklaratë nën betim);

1. Në rast të mos përmbushjes të ndonjërit nga kriteret specifike, aplikacioni do të konsiderohet i pa kompletuar dhe si i tillë nuk do të kualifikohet për mbështetje financiare.
2. Me rastin e shpalljes të thirrjes publike, Ministria, përveç kritereve të parapara në këtë Udhëzim, mund të paraqesë edhe kritere shtesë, komfor fushave përkatëse të cilat do të përkrahen.

**Neni 10**

**Programi vjetor i financimeve**

1. Ministria në fillim të çdo viti, përgatit një program për përkrahje me subvencione dhe grante në fushën e Inovacionit dhe Ndërmarrësisë, program i cili mund të publikohet në mediat publike dhe elektronike.

**Neni 11**

**Kriteret për përzgjedhje**

1. Ministria përkrah Aplikuesit të cilat janë të regjistruara në Republikën e Kosovës, dhe të cilat me projekt-propozime, sipas thirrjeve apo programeve të veçanta, dëshmojnë që subvencionet e ndara do të ndikojnë në:

1.1. Promovimin e inovacionit dhe ndërmarrësisë;

1.2. Investimin në hulumtim dhe zhvillim;

1.3. Rritjen e eksportit;

1.4. Hapjen e vendeve të reja të punës;

1.5. Rritjen e prodhimtarisë vendore;

1.6. Zhvillimin e NVM-ve;

1.7. Rritjen e kapaciteteve konkurruese të NVM-ve;

1.8. Rritjen e investimeve në Republikën e Kosovës;

**Neni 12**

**Publikimi i ftesës dhe mënyra e aplikimit**

1. Ministria publikon thirrjen publike për aplikim për subvencione dhe transfere në ëeb faqen e saj zyrtare dhe sipas nevojës edhe në mediat e shkruara dhe elektronike, përveç rasteve të veçanta të përcaktuara në nenin 17 të këtij Udhëzimi.
2. Ftesa- Thirrja publike duhet të jetë e hapur pesëmbëdhjetë (15) ditë pune.
3. Gjatë kohës kur thirrja publike është e hapur, Aplikuesi i interesuar mund të kërkoj sqarime përmes postës elektronike dhe informacione shtesë përkitazi me thirrjen, por jo më vonë se pesë (5) ditë pune para mbylljes së thirrjes publike.

**Neni 13**

**Procesi i aplikimit**

1. Aplikimi për subvencione nga ana e Aplikuesit bëhet përmes thirrjes publike.
2. Në thirrje publike përcaktohen kriteret e aplikimit.
3. Të interesuarit, projektet e tyre me dokumentet sipas kritereve të përcaktuara në nenit 5 të këtij Udhëzimi dhe kriteret shtesë të përcaktuara në thirrje publike i dërgojnë në Zyrën e arkivit të Ministrisë në formë fizike dhe me CD.
4. Zyra e arkivës e bënë protokollimin e dokumentacionit dhe të njëjtën ia dorëzon komisionit të vlerësimit me rastin e formimit.

**Neni 14**

**Komisioni Vlerësues**

1. ZKA, formon komisionin vlerësues në përbërje prej pesë (5) anëtarëve, në tekstin e mëtejmë Komisioni vlerësues.
2. Tre(3) anëtar prej të cilëve janë anëtar të rregullt me mandat 1 (një) vjeçar, ndërsa 2 (dy) anëtarët tjerë emërohen rast pas rasti, varësisht nga fusha dhe natyra e kërkesës, 1 (një) ditë pune pas mbylljes së afatit për aplikim.
3. Përveç anëtarëve të rregullt të komisionit vlerësues nga paragrafi 1 i këtij neni, ZKA duhet të përcaktojë me vendim edhe një (1) anëtarë rezervë me mandat 1 (një) vjeçar, i cili do të zëvendësojë në rast nevoje anëtarin e komisionit vlerësues i cili ka konflikt interesi apo për arsye tjera nuk mund të jetë prezent në komisionin vlerësues.
4. Anëtarët e emëruar të Komisionit Vlerësues, duhet paraprakisht të sigurohen që pjesëmarrja e tyre në këtë komision është në përputhje me legjislacionin në fuqi për parandalimin e konfliktit të interesit, duke nënshkruar një deklaratë me të cilën deklarojnë se nuk ekziston konflikt interesi.
5. Në rast të ekzistimit të konfliktit të interesit, apo nëse për arsye tjera nuk mund të jetë prezent në komisionin vlerësues, anëtarët duhet të kërkojnë nga ZKA zëvendësimin e tyre.
6. Ministria sipas nevojës mund të themeloj Komision Vëzhgues të jashtëm për mbikëqyrjen e procesit të punës së komisionit vlerësues të Ministrisë. Anëtarët e komisionit vëzhgues (të jashtëm) mund të jenë nga organizata jo-qeveritare ndërkombëtare, ojq vendore dhe nga Universitetet e Republikës së Kosovës.
7. Anëtarë të komisionit vlerësues nuk mund të jenë të emëruarit politik.
8. Komisioni vlerësues në afat prej 10 (dhjetë) ditë pune nga data e mbylljes së thirrjes publike vlerëson aplikacionet nga aspekti procedural dhe vendos nëse Aplikuesit i plotësojnë kriteret e përgjithshme të përcaktuara sipas nenit 5 të këtij Udhëzimi dhe kriteret shtese të përcaktuara në thirrje publike për tu kualifikuar për mbështetje financiare.
9. Raporti përfundimtar me rekomandim për mbështetje financiare duhet të nënshkruhet nga të gjithë anëtarët e Komisionit Vlerësues.
10. Shuma e mjeteve për përkrahje financiare për përfituesit e rekomanduar nga Komisioni Vlerësues përcaktohet nga ZKA në bashkëpunim me Udhëheqësin e Departamentit përkatës të MIN-së.
11. Në raste të veçanta, Komisionit vlerësues mund t’i jepet kohë shtesë për vlerësimin e aplikacioneve, nëse një gjë e tillë kërkohet dhe arsyetohet me shkrim nga komisioni vlerësues.
12. Ministria publikon në afat deri 2 (dy) ditë pune pas vlerësimit në ueb faqe të saj listën preliminare të përfituesve për subvencione dhe transfere. Aplikuesi përfitues i subvencioneve dhe transfereve nuk iu ndahet shuma e mjeteve deri në përfundimin e procedurave të ankesës të përcaktuara në nenin 15 të këtij Udhëzimi.

**Neni 15**

**Komisioni për shqyrtimin e ankesave**

1. ZKA themelon Komision për shqyrtimin e Ankesave, në përbërje prej 3 (tre) anëtarëve të rregullt që kanë përvojë dhe integritet dhe i cili ka për mandat shqyrtimin e ankesave të aplikantëve.
2. Përveç anëtarëve të rregullt të komisionit të ankesave nga paragrafi 1 i këtij neni, ZKA duhet të përcaktojë me vendim edhe një (1) anëtarë rezervë me mandat 1 (një) vjeçar, i cili do të zëvendësojë në rast nevoje anëtarin e komisionit të ankesave i cili ka konflikt interesi apo për arsye tjera nuk mund të jetë prezent në komision.
3. Kundër vlerësimit të komisionit vlerësues, Aplikuesi mund të ushtroj ankesë pranë komisionit për shqyrtimin e ankesave.
4. Anëtarët e emëruar të Komisionit të Ankesave duhet paraprakisht të sigurohen që pjesëmarrja e tyre në këto komisione është në përputhje me legjislacioni në fuqi për parandalimin e konfliktit të interesit, duke nënshkruar një deklaratë me të cilën deklarojnë se nuk ekziston konflikt interesi.
5. Në rast të ekzistimit të konfliktit të interesit, apo nëse për arsye tjera nuk mund të jetë prezent në komision, anëtarët duhet të kërkojnë nga ZKA zëvendësimin e tyre.
6. Aplikuesi që nuk është përfshirë në listën preliminare të përfituesve për subvencione dhe transfere, mund të ankohen në Komisionin për shqyrtimin e ankesave, brenda afatit prej 8 (tetë) ditëve pune pas publikimit të listës preliminare.
7. Përbërja e komisionit caktohet me vendim të ZKA. Në Komisionin e Ankesave nuk mund të marrin pjesë anëtarët të cilët kanë marrë pjesë në shqyrtimin e aplikacionit në kuadër të Komisionit Vlerësues dhe të emëruarit politik.

**Neni 16**

**Miratimi i kërkesave**

1. ZKA nxjerr vendim në bazë të rekomandimit të Komisionit vlerësues, me ç’rast përcakton shumën e mjeteve për përkrahje financiare për financimin e projektit të përzgjedhur nga kjo kategori, pas përfundimit të afateve të përcaktuara me këtë Udhëzim Administrativ.
2. Ministria dhe përfaqësuesi i Aplikuesit përfitues, lidhin marrëveshje për ekzekutimin e subvencionit dhe transferit.

**Neni 17**

**Rastet e veçanta**

1. Në raste të veçanta, Ministria i trajton kërkesat e Aplikuesve për aplikim të ndarjes së subvencioneve dhe transfereve në rastet kur kjo nuk ka mundësi të bëhet me ftesë publike. Këtu përfshihen raste të rëndësisë së veçantë dhe që i plotësojnë kriteret e përcaktuara në nenin 11, të këtij Udhëzimi.
2. Në rast se gjatë vitit fiskal ka kërkesa të reja për subvencione dhe transfere, që nuk kanë qenë pjesë e planifikimit vjetor, atëherë këto kërkesa shqyrtohen nga Departamenti përkatës dhe pas vlerësimit të tyre i rekomandohen për aprovim Ministrit.

**Neni 18**

**Financimi dhe bashkë-financimi përmes subvencioneve dhe transfereve**

1. Ministria ka të drejtë të lidhë marrëveshje me Aplikuesin vendorë dhe ndërkombëtarë për realizimin e projekteve, të cilat Ministria i konsideron të rëndësisë së veçantë, si: konferenca, forume, panaire, takime biznes me biznes si dhe forma të tjera të ndërlidhura me aktivitetet e përcaktuara në nenin 11 të këtij Udhëzimi.
2. Ministria lidh marrëveshje për ekzekutimin e subvencionit dhe transferit me propozim të Udhëheqësit të Departamentit ose ZKA-së.

**Neni 19**

**Kufizimet financiare dhe kohore**

1. Çdo projekt i financuar nga Ministria duhet t’i respektojë kufizimet financiare dhe kohorembi bazën e marrëveshjes.

**Neni 20**

**Monitorimi i realizimit të projektit**

1. Monitorimi i realizimit të projekteve/marrëveshjeve bëhet nga një zyrtar apo komision monitorues, Zyrtari monitorues emërohet nga Udhëheqësi i Departamentit përkatës, ndërsa komisioni monitorues emërohet nga ZKA për subvencionet për të cilat ndahet një buxhet prej mbi 25.000.00 (njëzet e pesë mijë) euro.
2. Ministria mund të themeloj krahas komisionit monitorues të Ministrisë edhe komisione të veçanta me anëtar të jashtëm për monitorimin e realizimit të projekteve/marrëveshjeve të caktuara të rëndësisë së veqantë.
3. Zyrtari ose komisioni/et monitorues/e kanë për obligim të përgatisin raport përmbledhës për realizimin e projektit.
4. Zyrtari apo anëtarët e komisionit monitorues nuk mund të jenë anëtarët e komisionit vlerësues apo anëtaret e komisionit për shqyrtimin e ankesave.

**Neni 21**

**Procedura e mbylljes së projekteve**

1. Përfituesi i subvencioneve dhe transfereve, pas realizimit të projektit është i obliguar tëdorëzojë në Ministri një raport përshkrues financiar së bashku me faturat për shpenzimet e krijuara gjatë realizimit të projektit.
2. Afati kohor i dorëzimit të raportit narrative financiar sipas paragrafit 1 të këtij neni, përcaktohet në marrëveshjen mes Ministrisë dhe Aplikuesit.
3. Zyrtari apo komisioni monitorues i projektit pas pranimit nga Aplikuesi përfitues të dokumentacionit për përfundimin e projektit sipas paragrafit 1 dhe 2 të këtij neni, e kontrollon atë nëse është realizuar apo jo projekti sipas marrëveshjes.
4. Pas verifikimit të dokumentacionit të projektit nga zyrtari apo komisionim monitorues, raporti përfundimtar sipas paragrafit 1 të këtij neni, dërgohet në Divizionin për Buxhet dhe Financa të MIN.
5. Në rast të evidentimit të shkeljes së marrëveshjes nga përfituesi, zyrtari/ komisioni monitorues raporton te ZKA ose te drejtori i Departamentit, duke rekomanduar për hapat e mëtejmë.
6. Në rastet e shkeljeve të rënda të marrëveshjes, ZKA mundë të nxjerr vendim për anulimin e marrëveshjes dhe të ndërmerr masa për inicimin e procedurës në Gjykatën kompetente.

**Neni 22**

**Konflikti i interesit**

1. Zbatimi i këtij Udhëzimi duhet të bëhet duke respektuar legjislacionin në fuqi për shmangie të konfliktit të interesit.
2. Në rast se një anëtar i Komisionit Vlerësues, komisionit për shqyrtimin e ankesave dhe komisionit monitorues konstaton se ai/ajo ka një konflikt interesi, duhet të deklarojë konfliktin dhe nuk duhet të merr pjesë në procesin e vlerësimit, procesin e ankesave dhe monitorimit. Në rast të tillë, anëtari i tërhequr nga procesi duhet të respektojë deklaratën e nënshkruar nën betim për ruajtjen e konfidencialitetit sipas paragrafit 4 të nenit 14 të këtij Udhëzimi.
3. Zyrtarët të cilët janë të përfshirë në përgatitjen e specifikacionit apo detyrave për thirrjet publike për dhënien e subvencioneve dhe transfereve nuk mund të jenë anëtarë të Komisionit Vlerësues.

**Neni 23**

**Hyrja në fuqi**

1. Ky Udhëzim Administrativ hyn në fuqi 7 (shtatë) ditë pas nënshkrimit nga Ministri i Ministrisë së Inovacionit dhe Ndërmarrësisë.

Prishtinë, \_\_/\_\_/\_\_\_\_

**Besim Beqaj**

**\_\_\_\_\_\_\_\_\_\_\_\_\_\_\_\_\_**

**Ministër**

**Ministria e Inovacionit dhe Ndërmarrësisë**